**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

**ΤΗΣ ΕΠΙΤΡΟΠΗΣ ΠΑΡΑΚΟΛΟΥΘΗΣΗΣ**

για τα Επιχειρησιακά Προγράμματα

«Ανταγωνιστικότητα και Αειφόρος Ανάπτυξη 2014-2020» και «Απασχόληση, Ανθρώπινοι Πόροι και Κοινωνική Συνοχή 2014-2020»

### **Άρθρο 1**

### **Συγκρότηση και Αποστολή της Επιτροπής Παρακολούθησης**

Έχοντας υπόψη

* **Τον Κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013 , περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006,**

* Την υπ’ αριθμό CCI(2014)CY16M1OP001 Εκτελεστική Απόφαση της Ευρωπαϊκής Επιτροπής ημερομηνίας 16 Δεκεμβρίου 2014 για έγκριση του Επιχειρησιακού Προγράμματος «Ανταγωνιστικότητα και Αειφόρος Ανάπτυξη 2014-2020»,
* Την υπ’ αριθμό CCI(2014)CY05M9OP001 Εκτελεστική Απόφαση της Ευρωπαϊκής Επιτροπής ημερομηνίας 25 Φεβρουαρίου 2015 για έγκριση του Επιχειρησιακού Προγράμματος «Απασχόληση, Ανθρώπινοι Πόροι και Κοινωνική Συνοχή 2014-2020»,
* Την υπ’ αριθμό 78.483 Απόφαση του Υπουργικού Συμβουλίου της Κύπρου ημερομηνίας 11 Μαρτίου 2015, για έγκριση της σύνθεσης και των καθηκόντων της Επιτροπής Παρακολούθησης των δύο Επιχειρησιακών Προγραμμάτων, και
* Τον υπ’ αριθμό 240/2014 Κατ΄ Εξουσιοδότηση Κανονισμό της ΕΕ για τον ευρωπαϊκό κώδικα δεοντολογίας για την εταιρική σχέση

συστάθηκε μία κοινή Επιτροπή Παρακολούθησης (εφεξής η Επιτροπή) για τα δύο Επιχειρησιακά Προγράμματα «Ανταγωνιστικότητα και Αειφόρος Ανάπτυξη 2014-2020» και «Απασχόληση, Ανθρώπινοι Πόροι και Κοινωνική Συνοχή 2014-2020», αποστολή της οποίας θα είναι, σύμφωνα με το άρθρο 47(1) του Κανονισμού (ΕΕ) αριθμ. 1303/2013, η διασφάλιση της αποτελεσματικότητας και της ποιότητας υλοποίησης των Επιχειρησιακών Προγραμμάτων (ΕΠ) σε συμφωνία με τη Διαχειριστική Αρχή (ΔΑ).

**Άρθρο 2**

**Αρμοδιότητες της Επιτροπής Παρακολούθησης**

1. Τα καθήκοντα της Επιτροπής Παρακολούθησης, σύμφωνα με τα προβλεπόμενα στα άρθρα 49 και 110 του Κανονισμού (ΕΕ) υπ’ αριθμό 1303/2013, είναι τα ακόλουθα:

* Εξετάζει και εγκρίνει τη μεθοδολογία και τα κριτήρια επιλογής των δράσεων, τα οποία ετοιμάζονται από τη ΔΑ.
* Εξετάζει και εγκρίνει τις Ετήσιες Εκθέσεις και τις Τελικές Εκθέσεις Υλοποίησης των ΕΠ, οι οποίες ετοιμάζονται από τη ΔΑ.
* Εξετάζει και εγκρίνει το Σχέδιο Αξιολόγησης για τα ΕΠ, το οποίο καταρτίζεται από τη ΔΑ, όπως και κάθε τροποποίηση του Σχεδίου αυτού. Το Σχέδιο Αξιολόγησης υποβάλλεται στην Επιτροπή Παρακολούθησης προς έγκριση το αργότερο ένα έτος μετά την έγκριση των ΕΠ.
* Εξετάζει και εγκρίνει τη Στρατηγική Επικοινωνίας για τα ΕΠ, η οποία καταρτίζεται από τη ΔΑ, όπως και κάθε τροποποίηση της Στρατηγικής αυτής. Η Στρατηγική Επικοινωνίας υποβάλλεται στην Επιτροπή Παρακολούθησης προς έγκριση το αργότερο έξι μήνες μετά την έγκριση των ΕΠ.
* Εξετάζει και εγκρίνει κάθε πρόταση της ΔΑ για τροποποίηση των ΕΠ, και εφόσον το κρίνει κατάλληλο, εκδίδει γνωμοδότηση για κάθε τροποποίηση των ΕΠ που προτείνει η ΔΑ.
* Εξετάζει όλα τα ζητήματα που επηρεάζουν την επίδοση των ΕΠ, συμπεριλαμβανομένων των συμπερασμάτων των αναθεωρήσεων επιδόσεων.
* Εξετάζει τα δημοσιονομικά στοιχεία, τους κοινούς και ειδικούς δείκτες των ΕΠ, συμπεριλαμβανομένων των μεταβολών στις τιμές των δεικτών αποτελεσμάτων, και την πρόοδο προς την επίτευξη των ποσοτικά προσδιορισμένων στόχων και των ορόσημων που ορίζονται στο πλαίσιο επιδόσεων και, κατά περίπτωση, των αποτελεσμάτων ποιοτικών αναλύσεων.
* Εξετάζει την πρόοδο στην εφαρμογή του Σχεδίου Αξιολόγησης και την παρακολούθηση των συμπερασμάτων των αξιολογήσεων.
* Εξετάζει την υλοποίηση της Στρατηγικής Επικοινωνίας.
* Εξετάζει την υλοποίηση μεγάλων έργων.
* Εξετάζει τις δράσεις για την προώθηση της ισότητας μεταξύ ανδρών και γυναικών, των ίσων ευκαιριών, την καταπολέμηση των διακρίσεων, συμπεριλαμβανομένης της προσβασιμότητας για τα άτομα με αναπηρίες.
* Εξετάζει δράσεις για την προώθηση της βιώσιμης ανάπτυξης.
* Εξετάζει, κατά περίπτωση, όταν οι εκ των προτέρων αιρεσιμότητες δεν εκπληρώνονται κατά την ημερομηνία υποβολής της Συμφωνίας Εταιρικής Σχέσης και των ΕΠ, την πρόοδο σχετικά με δράσεις για την τήρηση των ισχυόντων εκ των προτέρων αιρεσιμοτήτων.
* Εξετάζει μέσα χρηματοοικονομικής τεχνικής.

**Άρθρο 3**

**Αρμοδιότητες του Προέδρου**

1. Πρόεδρος της Επιτροπής είναι ο Γενικός Διευθυντής της Γενικής Διεύθυνσης Ευρωπαϊκών Προγραμμάτων, Συντονισμού και Ανάπτυξης (ΓΔ ΕΠΣΑ), υπό την ιδιότητά της ως Διαχειριστική Αρχή των δύο Επιχειρησιακών Προγραμμάτων.

2. Ο Πρόεδρος της Επιτροπής Παρακολούθησης έχει τις ακόλουθες αρμοδιότητες:

* Συγκαλεί τις συνεδρίες της Επιτροπής, στις οποίες και προεδρεύει, και ορίζει την εκάστοτε ημερήσια διάταξη.
* Συντονίζει τις εργασίες για την ομαλή λειτουργία της Επιτροπής.
* Υπογράφει τις αποφάσεις και τα συμπεράσματα των συνεδριών της Επιτροπής.
* Γνωστοποιεί στην Ευρωπαϊκή Επιτροπή τις αποφάσεις της Επιτροπής Παρακολούθησης.
* Έχει την ευθύνη για την πληροφόρηση των εκπροσώπων του τύπου σχετικά με τις εργασίες και τις αποφάσεις της Επιτροπής.
* Έχει την ευθύνη για την εφαρμογή του Εσωτερικού Κανονισμού Λειτουργίας της Επιτροπής.
* Δύναται να ορίζει προπαρασκευαστικές τεχνικές συσκέψεις για την εξέταση συγκεκριμένων θεμάτων, οι οποίες θα προηγούνται της συνεδρίας της Επιτροπής Παρακολούθησης.
* Δύναται να καλεί εκπροσώπους άλλων φορέων και υπηρεσιών, καθώς και ειδικούς εμπειρογνώμονες, ως παρατηρητές χωρίς δικαίωμα ψήφου.
* Μεριμνά ούτως ώστε η ΔΑ να παρέχει κάθε δυνατή υποστήριξη στην Επιτροπή.

**Άρθρο 4**

**Σύνθεση της Επιτροπής**

1. Σύμφωνα με την υπ’ αριθμό 78.483 Απόφαση του Υπουργικού Συμβουλίου της Κύπρου ημερομηνίας 11 Μαρτίου 2015, στην Επιτροπή συμμετέχουν οι εξής:

**Πρόεδρος**

* Γενικός Διευθυντής ΓΔ ΕΠΣΑ

**Μέλη με Δικαίωμα Ψήφου**

Τα μέλη της Επιτροπής είναι οι επικεφαλείς των πιο κάτω φορέων ή εκπρόσωποί τους:

(α) Αρμόδια Υπουργεία

* Υπουργείο Γεωργίας, Αγροτικής Ανάπτυξης και Περιβάλλοντος
* Υπουργείο Ενέργειας, Εμπορίου, Βιομηχανίας και Τουρισμού
* Υπουργείο Εργασίας, Πρόνοιας και Κοινωνικών Ασφαλίσεων
* Υπουργείο Εσωτερικών
* Υπουργείο Μεταφορών, Επικοινωνιών και Έργων
* Υπουργείο Παιδείας και Πολιτισμού
* Υπουργείο Υγείας

(β) Άλλες αρμόδιες Δημόσιες Αρχές

* Γραφείο Επιτρόπου Περιβάλλοντος
* Γραφείο Επιτρόπου Εθελοντισμού και Μη Κυβερνητικών Οργανώσεων
* Γραφείο Επιτρόπου Διοικήσεως και Ανθρωπίνων Δικαιωμάτων (Αρχή Ισότητας και Αρχή κατά των Διακρίσεων)
* Εθνικός Μηχανισμός για τα Δικαιώματα της Γυναίκας
* Επιτροπή Ισότητας των Φύλων στην Απασχόληση και Επαγγελματική Εκπαίδευση

(γ) Ενδιάμεσοι Φορείς

* Διεύθυνση Ελέγχου, Υπουργείο Μεταφορών, Επικοινωνιών και Έργων
* Μονάδα Διαχείρισης Ευρωπαϊκών Ταμείων, Υπουργείο Εσωτερικών
* Υπουργείο Ενέργειας, Εμπορίου, Βιομηχανίας και Τουρισμού
* Κυπριακός Οργανισμός Τουρισμού (ΚΟΤ)
* Ίδρυμα Προώθησης Έρευνας (ΙΠΕ)
* Τμήμα Περιβάλλοντος, Υπουργείο Γεωργίας, Αγροτικής Ανάπτυξης και Περιβάλλοντος
* Μονάδα ΕΚΤ, Υπουργείο Εργασίας, Πρόνοιας και Κοινωνικών Ασφαλίσεων
* Τμήμα Εργασίας, Υπουργείο Εργασίας, Πρόνοιας και Κοινωνικών Ασφαλίσεων

(δ) Αρμόδιες Τοπικές Αρχές

* Ένωση Δήμων Κύπρου
* Ένωση Κοινοτήτων Κύπρου

(ε) Ανώτατα Εκπαιδευτικά Ιδρύματα και παροχείς υπηρεσιών μόρφωσης και κατάρτισης

* Σύνοδος των Πρυτάνεων

(στ) Οικονομικοί και Κοινωνικοί Εταίροι

* Κυπριακό Εμπορικό και Βιομηχανικό Επιμελητήριο (ΚΕΒΕ)
* Ομοσπονδία Εργοδοτών και Βιομηχάνων (ΟΕΒ)
* Κυπριακό Ναυτιλιακό Επιμελητήριο
* Επιστημονικό Τεχνικό Επιμελητήριο Κύπρου (ΕΤΕΚ)
* Παγκύπρια Εργατική Ομοσπονδία (ΠΕΟ)
* Συνομοσπονδία Εργαζομένων Κύπρου (ΣΕΚ)
* Δημοκρατική Εργατική Ομοσπονδία Κύπρου (ΔΕΟΚ)

(ζ) Κοινωνία των Πολιτών

* Παγκύπριο Συντονιστικό Συμβούλιο Εθελοντισμού
* Ομοσπονδία Περιβαλλοντικών και Οικολογικών Οργανώσεων
* Κυπριακή Συνομοσπονδία Οργανώσεων Ανάπηρων (ΚΥ.ΣΟ.Α)
* Οργάνωση Παραπληγικών Κύπρου
* Παγκύπρια Ομοσπονδία Βιοτεχνών Επαγγελματιών και Καταστηματαρχών (ΠΟΒΕΚ)
* Κυπριακός Σύνδεσμος Καταναλωτών
* Παγκύπρια Ένωση Καταναλωτών και Ποιότητας Ζωής

(η) Ημικρατικοί Οργανισμοί

* Αρχή Ανάπτυξης Ανθρώπινου Δυναμικού
* Οργανισμός Νεολαίας Κύπρου

**Μέλη χωρίς Δικαίωμα Ψήφου**

* Γενική Διεύθυνση Περιφερειακής Πολιτικής και Αστικής Ανάπτυξης της Ευρωπαϊκής Επιτροπής
* Γενική Διεύθυνση Απασχόλησης, Κοινωνικών Υποθέσεων και Κοινωνικής Ένταξης της Ευρωπαϊκής Επιτροπής
* Ευρωπαϊκή Τράπεζα Επενδύσεων
* Γενικό Λογιστήριο της Κυπριακής Δημοκρατίας
* Ελεγκτική Υπηρεσία της Κυπριακής Δημοκρατίας
* Υπηρεσία Εσωτερικού Ελέγχου
* Γραφείο Εφόρου Ελέγχου Κρατικών Ενισχύσεων

2. Τα Μέλη της Επιτροπής αναπληρώνονται από εξουσιοδοτημένα πρόσωπα μόνο σε περίπτωση απουσίας ή κωλύματός τους. Σε περίπτωση αναπλήρωσης, το όνομα του αναπληρωτή γνωστοποιείται εγγράφως στη Γραμματεία της Επιτροπής (ΓΔ ΕΠΣΑ).

3. Η σύνθεση της Επιτροπής Παρακολούθησης θα έχει, κατά το δυνατόν, ισόρροπη συμμετοχή ανδρών και γυναικών.

4. Κατά τις συνεδρίες της Επιτροπής Παρακολούθησης μπορεί να κληθούν να συμμετάσχουν, ανάλογα με τα θέματα της ημερήσιας διάταξης, ειδικοί επιστήμονες, εμπειρογνώμονες και άλλοι, ως παρατηρητές χωρίς δικαίωμα ψήφου.

**Άρθρο 5**

**Σύγκληση της Επιτροπής**

1. Η Επιτροπή συγκαλείται από τον Πρόεδρό της, είτε με πρωτοβουλία του, είτε ύστερα από γραπτή αίτηση του ενός τρίτου τουλάχιστον των Μελών της Επιτροπής.

2. Η Επιτροπή συνεδριάζει κατά κανόνα τουλάχιστον μια (1) φορά το χρόνο, σε χρόνο και χώρο που καθορίζει ο Πρόεδρος της Επιτροπής.

3. Σε κάθε συνεδρία της Επιτροπής αποφασίζεται το ενδεικτικό χρονικό πλαίσιο, στο οποίο θα οριστεί η επόμενη συνεδρία της Επιτροπής.

**Άρθρο 6**

**Ημερήσια Διάταξη**

1. Ο Πρόεδρος καθορίζει την ημερήσια διάταξη για κάθε συνεδρία της Επιτροπής και την αποστέλλει εκ των προτέρων στα Μέλη της Επιτροπής, σύμφωνα με το Άρθρο 7 του παρόντος Κανονισμού.

2. Η ημερησία διάταξη υποβάλλεται για έγκριση κατά την έναρξη της συνεδρίας της Επιτροπής.

3. Με πρωτοβουλία του Προέδρου, μπορεί να προταθεί για συζήτηση θέμα εκτός ημερησίας διάταξης με το χαρακτήρα του κατεπείγοντος, νοουμένου ότι αυτό θα εγκριθεί από την Επιτροπή. Επίσης, Μέλη της Επιτροπής μπορούν να υποβάλλουν γραπτώς εισηγήσεις για συμπερίληψη θεμάτων στην ημερησία διάταξη μέχρι και πέντε (5) ημερολογιακές ημέρες πριν την προγραμματιζόμενη συνεδρία. Ο Πρόεδρος αποφασίζει ποια θέματα θα συμπεριληφθούν στην ημερησία διάταξη και ενημερώνει την Επιτροπή για τα υπόλοιπα κατά την έγκριση της ημερησίας διάταξης στη συνεδρία.

##### **Άρθρο 7**

##### **Πρόσκληση στα Μέλη**

1. Οι προσκλήσεις, η Ημερήσια Διάταξη καθώς και τα σχετικά έγγραφα που απαιτούνται για τις συνεδρίες της Επιτροπής διαβιβάζονται στα μέλη τουλάχιστον δέκα (10) ημερολογιακές ημέρες πριν από τη σύγκληση της Επιτροπής. Ο Πρόεδρος, σε εξαιρετικά επείγουσες περιπτώσεις, δύναται να αποστείλει τις προσκλήσεις στα Μέλη σε διάστημα μικρότερο του προαναφερόμενου.

2. Κάθε μεταβολή στην εκπροσώπηση των Μελών της Επιτροπής κοινοποιείται γραπτώς στον Πρόεδρο της Επιτροπής. Ειδικότερα, οι φορείς-Μέλη κοινοποιούν γραπτώς, μέσα σε εύλογο χρονικό διάστημα από τη λήψη της πρόσκλησης για συνεδρία της Επιτροπής, τυχόν αλλαγή εκπροσώπου τους και μεριμνούν για την παράδοση των απεσταλθέντων εγγράφων της συνεδρίας στον νέο εκπρόσωπό τους.

##### **Άρθρο 8**

##### **Διαδικασία λήψης αποφάσεων**

1. Η λήψη αποφάσεων απαιτεί απαρτία μελών της Επιτροπής, για την επίτευξη της οποίας είναι απαραίτητη η παρουσία τουλάχιστον του πενήντα τοις εκατόν συν ένα (50%+1) των Μελών με δικαίωμα ψήφου. Δικαίωμα ψήφου έχουν ο Πρόεδρος και τα Μέλη της Επιτροπής, όπως αυτά που καθορίζονται στο Άρθρο 4 του παρόντος Κανονισμού.

2. Οι αποφάσεις της Επιτροπής λαμβάνονται σε πνεύμα συναίνεσης των παριστάμενων Μελών.

3. Σε περίπτωση που μια απόφαση δεν μπορεί να ληφθεί με συναίνεση των Μελών, τότε λαμβάνεται με απλή πλειοψηφία των παριστάμενων Μελών με δικαίωμα ψήφου (50%+1). Η απόφαση της Επιτροπής πρέπει να έχει τη σύμφωνη γνώμη του Προέδρου της Επιτροπής, ο οποίος καλείται να διασφαλίσει ότι για την απόφαση ισχύουν τα ακόλουθα:

(α) δεν αντίκειται στις πρόνοιες των σχετικών Κανονισμών της ΕΕ, καθώς και της εθνικής νομοθεσίας,

(β) είναι σύμφωνη με την πολιτική της κυβέρνησης,

(γ) δεν προνοεί αύξηση στον ετήσιο προϋπολογισμό του κράτους και

(δ) δεν αναιρεί οποιαδήποτε ειλημμένη απόφαση για ένταξη έργων που θα συγχρηματοδοτηθούν από τα Ταμεία της Πολιτικής Συνοχής στα πλαίσια των δύο ΕΠ.

4. Οι αποφάσεις και τα συμπεράσματα υπογράφονται από τον Πρόεδρο της Επιτροπής με εξουσιοδότηση των παρόντων Μελών με δικαίωμα ψήφου.

5. Για θέματα για τα οποία υπάρχει εξουσιοδότηση από την Επιτροπή ή για επείγοντα θέματα, ο Πρόεδρος ακολουθεί τη **γραπτή διαδικασία λήψης αποφάσεων** ως ακολούθως:

1. Αποστέλλει στα Μέλη της Επιτροπής σχέδιο απόφασης με το προς έγκριση θέμα. Τα Μέλη εντός δεκαπέντε (15) ημερολογιακών ημερών από την ημερομηνία αποστολής πρέπει να εκφράσουν γραπτώς τη γνώμη τους.
2. H εισήγηση θεωρείται εγκριθείσα όταν το 60% του συνόλου των Μελών έχει αποδεχτεί την εισήγηση.
3. Η μη αποστολή γραπτής απάντησης εντός του ανωτέρω χρονικού ορίου θεωρείται ως αποδοχή.
4. Σε εξαιρετικά επείγουσες περιπτώσεις η προθεσμία των δεκαπέντε (15) ημερολογιακών ημερών μπορεί να μειωθεί σε μικρότερο διάστημα, όχι όμως μικρότερο των πέντε (5) ημερολογιακών ημερών.

**Άρθρο 9**

**Υποεπιτροπές**

1. Η Επιτροπή δύναται να αποφασίσει την συγκρότηση Υποεπιτροπών ή Ομάδων Εργασίας συμβουλευτικού χαρακτήρα (ad-hoc) για την εξέταση ειδικών θεμάτων.

2. Οι Υποεπιτροπές ή Ομάδες Εργασίας θα αναφέρονται στην Επιτροπή υποβάλλοντας έκθεση για τα αποτελέσματα της εργασίας τους και εισηγήσεις για τα θέματα αρμοδιότητάς τους.

**Άρθρο 10**

**Γραμματεία**

1. Χρέη Γραμματείας της Επιτροπής εκτελεί η ΓΔ ΕΠΣΑ, ως η Διαχειριστική Αρχή των δύο Επιχειρησιακών Προγραμμάτων, και υποστηρίζεται από τους Ενδιαμέσους Φορείς των ΕΠ.

2. Σε κάθε συνεδρία η Γραμματεία μεριμνά για τη σύνταξη καταλόγου των παρόντων Μελών, ο οποίος τίθεται στη διάθεση του Προέδρου.

**Άρθρο 11**

**Καταγραφή Αποφάσεων και Συμπερασμάτων**

1. Η Γραμματεία της Επιτροπής είναι υπεύθυνη για την καταγραφή όλων των αποφάσεων και συμπερασμάτων της κάθε συνεδρίας. Προσχέδιο των αποφάσεων και συμπερασμάτων αποστέλλεται προς ενημέρωση στα Μέλη μέσα σε τριάντα (30) ημερολογιακές ημέρες από τη λήξη της συνεδρίας της Επιτροπής.

2. Τα Μέλη της Επιτροπής μπορούν να υποβάλουν, μέσα σε δέκα (10) ημερολογιακές ημέρες από την ημέρα αποστολής των αποφάσεων και συμπερασμάτων, γραπτές παρατηρήσεις, η αποδοχή των οποίων είναι στην ευχέρεια του Προέδρου της Επιτροπής. Οι τελικές αποφάσεις και συμπεράσματα της συνεδρίασης αποστέλλονται για ενημέρωση στα Μέλη μέσα σε δέκα (10) ημερολογιακές ημέρες από τη λήξη της πιο πάνω προθεσμίας.

3. Οι αποφάσεις και τα συμπεράσματα της Επιτροπής Παρακολούθησης θα αναρτώνται στην ιστοσελίδα της Διαχειριστικής Αρχής για ευρύτερη πληροφόρηση.

**Άρθρο 12**

**Αμεροληψία**

1. Για την εκπλήρωση του ρόλου της Επιτροπής, πρέπει να διασφαλιστεί ότι δεν υπάρχει προκατάληψη σε οποιαδήποτε αξιολόγηση/απόφαση και ότι τα μέλη δεν έχουν συμφέρον από τη συμμετοχή τους στην Επιτροπή. Σε περίπτωση ύπαρξης συμφέροντος, αυτό θα πρέπει να δηλωθεί στον Πρόεδρο της Επιτροπής με σκοπό τον αποκλεισμό του μέλους από την σχετική απόφαση.

2. Τα μέλη της Επιτροπής οφείλουν να ενημερώνουν τον Πρόεδρο σχετικά με την ύπαρξη οποιασδήποτε μορφής σύγκρουσης συμφέροντος, είτε κατά τη διάρκεια συνεδρίας της Επιτροπής, είτε στο πλαίσιο γραπτής διαδικασίας.

**Άρθρο13**

**Τροποποίηση Εσωτερικού Κανονισμού Λειτουργίας**

Ο παρών Κανονισμός δύναται να τροποποιηθεί με απόφαση της πλειοψηφίας των Μελών της Επιτροπής, σύμφωνα με τις πρόνοιες του άρθρου 8 του παρόντος Κανονισμού.

**Άρθρο 14**

**Επικοινωνία**

1. Η επικοινωνία ανάμεσα στα μέλη της Επιτροπής και μεταξύ της Γραμματείας και των μελών της Επιτροπής γίνεται γενικά μέσω ηλεκτρονικού ταχυδρομείου. Σε περίπτωση που αυτό δεν είναι δυνατό, η επικοινωνία πραγματοποιείται μέσω ταχυδρομείου.

2. Όλα τα ενδιαφερόμενα μέρη πρέπει να καταβάλλουν κάθε δυνατή προσπάθεια για τη διασφάλιση της αποτελεσματικής μεταξύ τους επικοινωνίας.

3. Η γλώσσα εργασίας της Επιτροπής είναι η Ελληνική.